รัฐมนตรีว่าการกระทรวงมหาดไทย สั่งผู้ว่าราชการจังหวัดทุกจังหวัดพิจารณาปิดสถานบริการหากสถานการณ์ไม่คลี่คลาย
รัฐมนตรีว่าการกระทรวงมหาดไทย สั่งผู้ว่าราชการจังหวัดทุกจังหวัดพิจารณาปิดสถานบริการหากสถานการณ์ไม่คลี่คลาย พลเอก อนุพงษ์ เผ่าจินดา รัฐมนตรีว่าการกระทรวงมหาดไทย กล่าวว่า จากที่คณะรัฐมนตรีมีมติเห็นชอบมาตรการเพื่อสกัดกั้นการแพร่ระบาดของโรคโควิด -19 ซึ่งได้กำหนดมาตรการป้องกันเพื่อลดโอกาสการแพร่ระบาดของโรคโควิด -19 กระทรวงมหาดไทย ได้แจ้งให้ทุกจังหวัด/อำเภอ งดออกใบอนุญาตการจัดให้มีการเล่นการพนันชนไก่ กัดปลา ชกมวย แข่งม้า และชนโค ไปแล้วนั้น และเพื่อเป็นป้องกันและสกัดกั้นการแพร่ระบาดอย่างเข้มงวด จึงสั่งการให้ผู้ว่าราชการจังหวัดที่มีช่องทางเข้า-ออกระหว่างประเทศ (จุดผ่านแดนถาวร จุดผ่อนปรนพิเศษ จุดผ่อนปรนการค้า จุดผ่านแดนชั่วคราว ท่าอากาศยานและท่าเรือระหว่างประเทศ และด่านตรวจคนเข้าเมือง) ดำเนินการคัดกรองคนต่างด้าวและคนไทยที่เดินทางเข้ามาในราชอาณาจักรผ่านช่องทางดังกล่าวให้เป็นไปตามมาตรการที่กรมควบคุมโรคกำหนดอย่างเข้มงวด โดยให้มีเจ้าหน้าที่ที่เกี่ยวข้องตามกฎหมายเข้าร่วมดำเนินการตามที่กระทรวงสาธารณสุขกำหนดอย่างเคร่งครัดนอกจากนี้ ยังให้ผู้ว่าราชการจังหวัดทุกจังหวัด (ยกเว้นจังหวัดปริมณฑลที่ได้ดำเนินการไปแล้ว) ดำเนินการตามมาตรการเฝ้าระวังและป้องกันตามที่กระทรวงสาธารณสุขกำหนดอย่างเคร่งครัด หากสถานการณ์ไม่คลี่คลายให้ผู้ว่าราชการจังหวัดโดยความเห็นชอบของคณะกรรมการโรคติดต่อจังหวัดพิจารณาสั่งปิดสถานบริการและสถานประกอบการที่เปิดให้บริการในลักษณะคล้ายกับสถานบริการต่อไป